Luigi Mureddu a Bachisio Denti

Amigu Dente si nde so cuntentu
ca t'agattas in Francia residente,
forzis in cussa terra differente
fettas sa sorte unu cambiamentu:
chi benzas rìccu de oro e de argentu
cumente bramas cun sa tua mente,
in cussa terra benzas nominadu
omine pius potente e fortunadu.

Mi domandas cun tanta simpatia
novas dae Sardigna a ti offrire,
ma, caru Dente, lu podes ischire
sas novas dae s'isola natia;
famene, bisonzu e carestia
ai sos poberos toccat de suffrire.
e i sos riccos salvos de penas
gosan sas delizias terrenas.

Ma fora chi che sia dae Sardigna
su lavorante in diversa manera
est calculadu in dogni miniera
ca sa zente est pius docile e benigna.
non che inoghe de idea indigna
sos barbaros de arta carriera,
ca no pensana chi ana acquistadu
dae su lavorante impiegu e gradu.

Tue mi nas ch’in terra francesa
su lavorante est pius consideradu,
e mancari non tenzat ricchesa
a su nessi est bestidu e calzadu;
invece inoghe est ispozzadu
cun sa famiglia cun tanta afflittesa,
tribagliat die e notte che animale
no tenet a manu unu reale.

In riguardu a sa Mundana Cummedia
chi tue mi as postu in paragone,
ma una tale soddisfazione
est difficile a ti bennere cuncedia,
fattende tra sos poetas una media
deppes bene cumprender sa rejone
ca Poddighe poeta altolocadu
hat su vinculu sacru violadu.

Deo ammitto chi b'apped'abusu
in calchi parte de sa religione
ch'ana fattu cosa a supra e presu
sos barbaros de brutta opinione
riguardu a sa cunfessione
no istesit fundada dae Gesusu
ma la fundesint sos furbos terrenos
tantu pro ischire sos fattos anzenos.

Ma missa, offertorios e novenas
dae Deus istesint dedicadas
e dae tempus antigu veneradas
istesint dae sas personas terrenas;
a sollievu li servin a sas penas
a cussas tristas animas dannadas,
essende ìncadenadas o postas in dolu
sas missas lis servin pro cunsolu.

Ti das puru su titulu 'e poeta
faccia manna comente bagassa
senza esser bonu, inalfabeta
nemancu a fagher s'ou cun d'una tassa;
troppu in artu est passada sa cometa
e t'ha lassadu in sa parte pius bassa
e pro lu narrer craru e genuinu
s'es tantu bassu chi pares bassinu.

Mancu sos beduinos de sa Libia
citan senza cumprender su Coranu
comente citat puntos de sa Bibbia
unu sardu cantore e bassa manu
chi no tenet valore de una zibbia
ca no cumprendet su limbazzu umanu,
no ide cumprendet de cosas in portu
e si cumprendet, cumprendet a tortu.